
IZVJEŠTAJ S PUTOVANJA
ERASMUS U MALMOU

Sudjelovala sam u Erasmus + programu u Malmou u Švedskoj od 18. do 23. svibnja s kolegicom Maelom Rakočević Uvodić. Provele smo tri dana u gradskoj knjižnici Malmo Stadsbibliotek, koja se proteže na 1500 m2 u tri zgrade spajajući stari kompleks dvorca s novim i modernim nadograđenim dijelom Kalendarom svjetlosti, s našom mentoricom Karin Larsson i drugim kolegama. Upoznale smo se s radom Knjižnice, saznale kako je tekla izgradnja i izvedba radova, o čemu se vodilo računa, te kako su i sami korisnici sudjelovali izražavajući svoje mišljenje i želje. Obišle smo sve odjele u ustanovi i razgovarale s kolegama o njihovom poslu, zaduženjima i izazovima s kojima se susreću. Vidjele smo spremište u kojem se pohranjuju i dopremaju knjige i iz drugih ogranaka, ali i zbirku vrijednih knjiga, Informativno-posudbeni odjel, Odjel za opće informacije, Romsku knjižnica, Odrasli odjel, Odjel s knjigama na stranim jezicima pod nazivom Polica, Medioteku, Omladinski odjel Jardin (14-30 godina),  Dječje odjele Kanini (do 8. godine) i Balagan (9-13 godina), Scenu pisaca, Centar za učenje, Medijski laboratorij, Čitaonicu, Tiha soba i Jezičnu sobu. Knjižnica je dobro opremljena i posjeduje modernu tehnologiju, te sustav za razvrstavanje knjiga. Sve je podređeno korisnicima kako bi se ugodno osjećali i boravili u prostoru Knjižnice. Poseban naglasak stavili smo na korisnike s poteškoćama i na koji način je Knjižnica njima prilagođena i dostupna. Na računalima su programi za osobe s oštećenjem vida i poteškoćama s čitanjem i pisanjem. Knjižnica posjeduje zvučne knjige i knjige koje se lako čitaju. Na Dječjem odjelu nalazi se polica s jabukama na kojima djeca mogu pronaći medije koje mogu čitati vidom, sluhom i vrhovima prstiju. U Malmou živi 40% stranaca od ukupnog broja stanovnika, tako da su se djelatnici knjižnice programima i uslugama približili svojoj zajednici i osluškivali njene potrebe. U Jezičnoj sobi održavaju se brojne radionice učenje jezika, najčešće švedskoga, ali i ostalih jezika. Knjižnica vodi računa o svojim djelatnicima, tako da su za njih osigurani prostori za pauzu s kuhinjom, prostranom blagavaonicom i terasom. Treći dan posjetili smo dvije područne knjižnice, Fyrtornet i Rosengardsbiblioteket, te se upoznale s njihovim radom. 
Zanimljivo, nadahnjujuće i motivirajuće iskustvo praćenja rada kolega u švedskim knjižnicama, koji su bili vrlo profesionalni i susretljivi.
Danijela Petaros Globan
